NOTĂ DE FUNDAMENTARE

###### 

###### Secţiunea 1 Titlul proiectului de act normativ

|  |
| --- |
| Hotărâre pentru stabilirea unor măsuri specifice de reglementare de natură financiară și pentru modificarea şi completarea Normelor metodologice de aplicare a prevederilor Ordonanţei de urgenţă a Guvernului nr. 40/2015 privind gestionarea financiară a fondurilor europene pentru perioada de programare 2014-2020, aprobate prin Hotărârea Guvernului nr. 93/2016 |

**Secţiunea a 2-a Motivul emiterii actului normativ**

|  |  |
| --- | --- |
| 1.Descrierea situaţiei actuale | În data de 6 octombrie 2015 a intrat în vigoare Ordonanța de urgență a Guvernului nr. 40/2015 privind gestionarea financiară a fondurilor europene pentru perioada de programare 2014-2020, act normativ care reglementează gestiunea financiară a fondurilor europene (Fondul European de Dezvoltare Regională, Fondul European Social și Fondul de Coeziune) din care sunt finanțate următoarele programe operaționale: Programul Operațional Regional, Programul Operațional Asistență Tehnică, Programul Operațional Competitivitate, Programul Operațional Capital Uman, Programul Operațional Capacitatea Administrativă și Programul Operațional Infrastructură Mare, Programul Operațional pentru Ajutorarea Persoanelor Defavorizate.  Conform art. 30 din OUG nr. 40/2015 la propunerea Ministerului Fondurilor Europene, prin hotărâri ale Guvernului se pot stabili măsuri specifice de reglementare de natură procedurală sau financiară, în scopul accelerării absorbţiei fondurilor europene. În urma modificărilor OUG nr. 40/2015, aprobate prin OUG nr. 27/2017, definiția prefinanțării a fost modificată. În conformitate cu noile prevederi prefinanțarea reprezintă sumele transferate din fonduri europene, în tranşe, de către unităţile de plată către beneficiari/lider de parteneriat/parteneri pentru cheltuielile necesare implementării proiectelor finanţate din fonduri europene, fără depăşirea valorii totale eligibile a contractului de finanţare. Prin acest proiect de Hotărâre a Guvernului se dorește, conform art. 15 alin. (37), ca în cazul în care suma aferentă fondurilor europene este insuficientă pentru recuperarea prefinanţării, diferenţa rămasă de recuperat să fie dedusă din valoarea aferentă cofinanţării asigurate de la bugetul de stat în conformitate cu procentele de finanțare prevăzute în contractul/decizia de finanțare.  În urma consultărilor avute între reprezentanții Ministerului Fondurilor Europene și reprezentații Ministerului Finanțelor Publice a reieșit necesitatea existenței unor prevederi legale prin care autorității de management să îi revină obligaţia reîntregirii ulterioare a contului de disponibil din care a fost acordată prefinanţarea, respectiv contul de disponibil din fonduri externe nerambursabile.  În februarie 2016, a fost aprobată Hotărârea Guvernului nr. 93/2016 emisă în baza dispozițiilor art. 31 din Ordonanţa de urgenţă a Guvernului nr.40/2015 privind gestionarea financiară a fondurilor europene pentru perioada de programare 2014-2020, aprobată cu modificări și completări prin Legea nr.105/2016, cu modificările şi completările ulterioare, conform căruia în termen de 45 de zile lucrătoare trebuie emise norme metodologice prin care să se detalieze măsurile de aplicare a ordonanței.  În data de 30 august 2017 a fost aprobată Ordonanța de urgență a Guvernului nr. 27/2017 pentru modificarea şi completarea Ordonanţei de urgenţă a Guvernului nr. 40/2015 privind gestionarea financiară a fondurilor europene pentru perioada de programare 2014-2020.  Noile prevederi ale Ordonanței vizează, printre altele, următoarele: - Lărgirea categoriilor de cheltuieli pentru care se poate aplica cererea de plată, astfel încât beneficiarii/liderii de parteneriat/partenerii să poată opta pentru plata salariilor, subvențiilor, burselor, premiilor și onorariilor și la cererea de plată, nu doar la cererea de prefinanțare sau rambursare.  Concret, prin această reglementare se flexibilizează implementarea și se reduce presiunea de pe bugetul propriu al beneficiarului de fonduri europene.  - Flexibilizarea implementării proiectelor pentru operatorii regionali de apă și apă uzată. Astfel, sumele acordate operatorilor ca prefinanțare se deduc prin aplicarea unui procent la valoarea cererilor de rambursare transmise de aceştia până la cererea de rambursare finală. În acest fel, se vine în sprijinul operatorilor regionali pentru a implementa investițiile din proiecte fără a fi necesar ca aceștia să facă demersuri suplimentare pentru derularea proiectelor.  - O altă modificare prevede ca, pentru proiectele cu parteneri transnaționali - persoane juridice nerezidente care nu au sediu permanent pe teritoriul României - să se poată deschide cont în trezorerie prin împuternicit, pentru a putea utiliza cererea de plată (în plus față de cel al prefinanțării și/sau al rambursării)  - Acordarea prefinanțării doar din sume transferate din fonduri europene.  În cadrul ședinței de Guvern din data de 15 martie 2018 a fost aprobată Ordonanța de urgență nr. 17/2018 pentru modificarea şi completarea OUG nr. 40/2015 privind gestionarea financiară a fondurilor europene pentru perioada de programare 2014—2020, cu modificările și completările ulterioare și publicată în Monitorul Oficial al României nr. 241 din 19.03.2018.  Modificările au vizat următoarele:   * Majorarea procentului de contractare la maxim 300% din alocare, în funcție de programul operațional vizat. * Extinderea posibilității de a efectua plăți, în cazul proiectelor cuprinse în bugetul ordonatorului principal de credite, în baza avizului de principiu al autorității de management POIM,  care au contractele de achiziție publică încheiate, dar ale căror contracte de finanţare nu au fost încheiate cu autoritatea de management. * Crearea temeiului legal pentru acordarea avizului de principiu conform  art. 11 din OUG nr. 40/2015, de către Organismul Intermediar Transport pentru proiectele finanțate în cadrul Axelor 1 si 2 POIM. * Definirea procentului prefinanțare pentru beneficiarilor care primesc finanţare sub incidenţa ajutorului de stat/de minimis (o singură tranșă de maximum 40% din contribuția publică eligibilă a proiectului). * Reglementarea modalităţii de recuperare a sumelor acordate prin cereri de plată și nejustificate prin cereri de rambursare, prin utilizarea aceluiaşi mecanism de recuperare utilizat în cazul cererilor de prefinanţare, detaliat la art. 16 din Ordonanța de urgență a Guvernului nr. 40/2015 privind gestionarea financiară a fondurilor europene pentru perioada de programare 2014 – 2020, cu modificările şi completările ulterioare.   Ghidul solicitantului și Schemele privind ajutorul de stat și de minimis au fost adoptate prin Ordinele ministrului educaţiei şi cercetării ştiinţifice nr. 3821/11.05.2015, nr. 3822/11.05.2015 și nr. 4686/10.08.2015, toate trei fiind adoptate înainte de intrarea în vigoare a OUG nr. 40/2015, respectiv HG nr. 93/2016.  Beneficiarii de fonduri europene înseamnă, conform Regulamentului nr. 1303/2013, „un organism public sau privat și, exclusiv în scopul regulamentului privind FEADR și al regulamentului FEPAM, o persoană fizică responsabilă pentru inițierea sau care inițiază și implementează operațiunile; și în contextul sistemelor de ajutor de stat, conform definiției organismul care primește ajutorul; și în contextul instrumentelor financiare de la partea a doua titlul IV din prezentul regulament, înseamnă organismul care implementează instrumentul financiar sau fondul de fonduri, după caz.” In cazul de faţă beneficiarii sunt întreprinderile ca destinatari ai ajutorului de stat, prin intermediul organizaţiilor de cercetare.  Contractele subsidiare prevăzute de ghidul solicitantului au la bază conceptul de colaborare efectivă definit de Regulamentul nr. 651/2014 privind ajutoarele de stat ca o ”colaborare între cel puțin două părți independente în vederea schimbului de cunoștințe și tehnologii sau în vederea atingerii unui obiectiv comun, bazată pe diviziunea muncii, în cadrul căreia părțile definesc de comun acord domeniul de aplicare a proiectului de colaborare, contribuie la punerea în aplicare a acestuia și împart riscurile și rezultatele.  Condițiile colaborării efective, conform Comunicării Comisiei 2014/C 198/01, pct. 27, impun ca termenii și condițiile unui proiect de colaborare, în special în ceea ce privește contribuția la costurile acestuia, împărțirea riscurilor și a rezultatelor, diseminarea rezultatelor, accesul la DPI și normele privind alocarea acestora trebuie să fie stabilite înainte de începerea proiectului.  Conform Ghidului se definesc 4 tipuri de activităţi eligibile: A. Activităţi privind stimularea transferului de cunoştinţe, B. Activităţi privind accesul întreprinderilor la facilităţile organizaţiilor de cercetare, C. Activităţi de transfer de abilităţi si competente de la organizaţia de cercetare la întreprindere, D. Activităţi de cercetare industrială şi dezvoltare experimentală realizate in cooperare efectivă cu o întreprindere.  Activităţile de tip B, C si D vor face obiectul unor contracte subsidiare. Valoarea acestor contracte subsidiare se estimează în contractul de finanţare iniţial, putând fi ulterior modificată. Organizaţia de cercetare poate efectua cheltuieli eligibile de tipul A, B, C si D iar întreprinderea doar cheltuieli de tip D. Pentru activităţile de tip B si C organizaţiile de cercetare şi întreprinderile pot încheia contracte de tip de minimis sau de tip ajutor de stat, iar pentru activităţile de tip D, se pot încheia doar contracte de tip ajutor de stat.  Participarea beneficiarilor la proiecte se poate face individual sau în parteneriat cu organizaţii de cercetare. În forma actuală a HG nr. 93/2016 parteneriatele nu includ și contractele subsidiare aferente parteneriatelor pentru transfer de cunoştinţe și nici nu prevăd posibilitatea transferului de fonduri între organizațiile de cercetare și întreprinderi ca beneficiari ai ajutorului de stat dat fiind că se încasează contravaloarea cererilor de prefinanţare şi rambursare în conturi de venituri.  Mai mulţi beneficiari care implementează proiecte în cadrul parteneriatelor pentru transfer de cunoştinţe au semnalat blocajul actual apărut după semnarea contractelor subsidiare. |
| 2.Schimbări preconizate | Prin promovarea prezentului act normativ se urmăreşte reglementarea metodologică privind aplicarea prevederilor Ordonanţei de urgenţă a Guvernului nr. 40/2015, cu modificările și completările ulterioare. Astfel sunt introduse prevederi care asigură la nivelul autorităților de management o gestionare mai eficace a fondurilor nerambursabile, precum și o implementare mai eficientă a proiectelor finanțate.  Principala simplificare vizează eliminarea sintagmei de „cerere de rambursare aferentă prefinanţării” şi detalierea modului în care beneficiarii/liderii de parteneriat pot deduce prefinanţarea din cereri de rambursare.  În plus, prin abrogarea alin.(1^1) şi alin.(3 ) ale art.13, a alin. (2) a art. 14 şi reformularea ori introducerea de noi alineate la art.15 se asigură un curs logic al procesului de acordare, respectiv recuperare a prefinanţării. Astfel, paşii referitori la recuperarea prefinanţării din cererile de rambursare depuse sunt detaliaţi la art.15 în loc de art.13.  De asemenea, pentru claritate, au fost corelaţi paşii referitori la transferul sumelor şi verificările desfăşurate de autorităţile de management cu cei privind recuperarea prefinanţării. Astfel, prevederile pentru transferul în tranşe de prefinanţare - art.14 alin.(2) – au fost abrogate şi introduse la art.15 alin. (21) şi (22), iar art. 15 alin. (2) a fost reformulat.  Prin noile alineate introduse la articolul 15, respectiv alin. (31)- (39) este descrisă modalitatea de recuperare a prefinanţării acordate din cererile de rambursare ulterioare, modalitatea de reîntregire a contului de disponibil din care a fost acordată prefinanţarea și modul de evidenţiere în declaraţiile de cheltuieli a sumelor aferente prefinanţării deduse din cofinanţarea de la bugetul de stat. Totodată, se instituie obligativitatea autorităţilor de management de a recupera prefinanțarea acordată până la cererea de rambursare finală, inclusiv.  Modificarea propusă la art. 18, prin introducerea alineatului (61) vizează reglementarea unei Notificări, diferite faţă de cea prevăzută la art.18 alin.(6), pentru cererile de plată ale căror documente justificative constau în state privind plata salariilor, state/centralizatoare pentru acordarea burselor, subvenţiilor, premiilor şi onorariilor. Ca urmare a introducerii alin. (61) la art. 18 trebuie menţionate și elementele ce sunt verificate de către Trezoreria Statului, la primirea Notificării. Astfel, a fost introdus alin. (131) la art. 18 în proiectul de hotărâre. De asemenea, pentru corelarea tuturor prevederilor acestui alineat cu introducerea de prevederi privind decontarea statelor privind plata salariilor, a statelor/centralizatoarelor pentru acordarea burselor, subvenţiilor, premiilor şi onorariilor au fost reformulate alin.(10) şi (12).  O altă prevedere introdusă pentru simplificarea gestionării financiare a fondurilor europene o reprezintă modificarea frecvenţei de transmitere a reconcilierilor contabile dintre conturile autorităţilor de management şi ale beneficiarilor. Având în vedere obligativitatea autorităţilor de management de a întocmi situaţii financiare trimestriale, transmiterea reconcilierilor contabile se va efectua tot trimestrial [art. 32 alin.(1)]  Modificările propuse la alineatul (1) al articolului 32 instituie în sarcina beneficiarilor obligația transmiterii trimestriale, până la data de 20 a lunii următoare perioadei de raportare, a Formularului nr. 10 - Notificare cu privire la reconcilierea contabilă, prevăzut în anexa nr. 10, din care să rezulte sumele primite de la autorităţile de management şi cele plătite acestora, conform prevederilor din contractele/deciziile/ordinele de finanţare, obligație care, anterior acestei modificări, exista la nivel lunar.  Astfel, va exista o simplificare și o eficientizare a volumului de documente ce se transmit către autoritatea de management, verificarea trimestrială devenind oportună în contextul flexibilizării și simplificării modalității de gestionare și implementare a contractelor/ deciziilor/ ordinelor de finanțare.  Având în vedere necesitatea urgentării implementării Programului Operaţional Competitivitate 2014-2020 și precum și a diminuării riscului de dezangajare la nivelul POC pentru anul curent este necesar a acoperi lacunele legislative la nivelul normelor metodologice ale OUG nr. 40/2015. Modificările propuse la noul capitol propus, respectiv VI^1 creează mecanismul intern de aplicare a conceptelor de colaborare efectivă și parteneriate pentru transfer de cunoștințe în domeniul CDI, permise de legislația comunitară și neacoperite de legislația națională.  În urma adoptării modificărilor preconizate, în cadrul POC se vor putea rambursa sumele aferente contractelor subsidiare fără a afecta implementarea proiectelor de cercetare din cadrul parteneriatelor pentru transfer de cunoştinţe.  Având în vedere necesitatea reglementării modalității de implementare a proiectelor realizate prin parteneriate pentru transfer de cunoștințe, s-a propus completarea normelor metodologice ale OUG nr. 40/2015 privind gestionarea financiară a fondurilor europene pentru perioada de programare 2014 – 2020, cu modificările şi completările ulterioare.  Prevederile alin. (51) de la art. 37 reglementează deschiderea de conturi distincte de disponibil la Trezoreria Statului, pe numele ordonatorilor de credite cu rol de autoritate de management, pentru primirea sumelor din cererile de plată pentru care beneficiarii nu au depus, în termen, ordine de plată sau documentele de plată, respectiv nu respectă condiţiile prevăzute la art.18 alin.(13).  Noul alineat de la art. 39, respectiv alin. (10) este o reglementare necesară pentru ca instituţiile publice, în calitate de beneficiari/lideri de parteneriate/parteneri, să poată încasa sumele rambursate de autorităţile de management în anul următor celui în care proiectul a fost finalizat şi pentru care în anul curent nu au mai fost prevăzute sume în bugetul propriu. În acest scop se va deschide un cont special prevăzut de art. 8 din O.U.G nr. 37/2008. |
| 3.Alte informaţii | Anul 2018 este un an de o importanţă majoră pentru România, în care se impune realizarea unei reforme profunde și o eficientizare practică a sistemului de management al fondurilor europene, având în vedere obiectivele pe care România și le-a asumat că le va atinge în cadrul Strategiei Europa 2020. În acest context, sistemul aferent noii perioade de programare 2014-2020 trebuie să fie eficient, flexibil, simplificat, astfel încât să răspundă necesităților reale întâlnite în implementare. |

**Secţiunea a 3-a - Impactul socio-economic al proiectului de act normativ**

|  |  |
| --- | --- |
| 1. Impactul macroeconomic | Proiectul de act normativ nu se referă la acest subiect |
| 11. Impactul asupra mediului concurenţial şi domeniului ajutoarelor de stat | Proiectul de act normativ nu se referă la acest subiect |
| 2. Impact asupra mediului de afaceri | Proiectul de act normativ nu se referă la acest subiect |
| 2^1. Impactul asupra sarcinilor administrative | Proiectul de act normativ nu se referă la acest subiect |
| 2^2. Impactul asupra întreprinderilor mici și mijlocii | Proiectul de act normativ nu se referă la acest subiect |
| 3. Implicaţii sociale | Proiectul de act normativ nu se referă la acest subiect |
| 4. Impact asupra mediului | Proiectul de act normativ nu se referă la acest subiect |
| 5. Alte informaţii | Nu au fost identificate |

**Secţiunea a 4-a. Impactul financiar asupra bugetului de stat consolidat, atât pe termen scurt, pentru anul curent, cât şi pe termen lung (pe 5 ani)**

|  |  |  |  |  |  |  |
| --- | --- | --- | --- | --- | --- | --- |
| Indicatori | An curent | Următorii 4 ani | | | | Media următorilor 5 ani, după anul curent |
| 1 | 2 | 3 | 4 | 5 | 6 | 7 |
| 1.Modificări ale veniturilor bugetare, plus/minus, din care:  a)bugetul de stat, din acesta:  -impozit pe profit  -impozit pe venit  b)bugete locale:  -impozit pe profit  c)bugetul asigurărilor sociale  -contribuţii de asigurări |  |  |  |  |  |  |
| 2.Modificări ale cheltuielilor bugetare din care:  a)bugetul de stat, din acesta:  -cheltuieli de personal  -bunuri şi servicii  b)bugete locale:  -cheltuieli de personal  -bunuri şi servicii  c)bugetul asigurărilor sociale  -cheltuieli de personal  -bunuri şi servicii |  |  |  |  |  |  |
| 3.Impact financiar, plus/minus, din care:  a) buget de stat  b)bugete locale | Nu este cazul | | | | | |
| 4. Propuneri pentru  acoperirea creşterilor de cheltuieli | Nu este cazul | | | | | |
| 5. Propuneri pentru acoperirea scăderilor de venituri | Nu este cazul | | | | | |
| 6. Calcule detaliate privind fundamentarea modificărilor veniturilor şi/sau cheltuielilor bugetare | Nu este cazul | | | | | |
| 7. Alte informaţii |  | | | | | |

**Secţiunea a 5-a - Efectele proiectului de act normativ asupra legislaţiei în vigoare**

|  |  |
| --- | --- |
| 1.Măsuri normative necesare pentru aplicarea prevederilor proiectului de act normativ:  a) acte normative în vigoare ce vor fi modificate sau abrogate, ca urmare a intrării în vigoare a proiectului de act normativ;  b) acte normative ce urmează a fi elaborate în vederea implementării noilor dispoziţii. | Proiectul de act normativ nu se referă la acest subiect |
| 1^1. Compatibilitatea proiectului de act normativ cu legislaţia în domeniul achiziţiilor publice | Proiectul de act normativ nu se referă la acest subiect |
| 2. Conformitatea proiectului de act normativ cu legislaţia comunitară în cazul proiectelor ce transpun prevederi comunitare | Proiectul de act normativ nu se referă la acest subiect |
| 4. Hotărâri ale Curţii de Justiţie a Uniunii Europene | Proiectul de act normativ nu se referă la acest subiect |
| 5. Alte acte normative şi/sau documente internaţionale din care decurg angajamente | Proiectul de act normativ nu se referă la acest subiect |
| 6.Alte informaţii | Nu au fost identificate |

**Secţiunea a 6-a Consultările efectuate în vederea elaborării proiectului de act normativ**

|  |  |
| --- | --- |
| 1.Informaţii privind procesul de consultare cu organizaţii neguvernamentale, instituite de cercetare şi alte organisme implicate | Proiectul de act normativ nu se referă la acest subiect |
| 2.Fundamentarea alegerii organizaţiilor cu care a avut loc consultarea, precum şi a modului în care activitatea acestor organizaţii este legată de obiectivul proiectului de act normativ | Nu este cazul |
| 3.Consultările organizate cu autorităţile administraţiei publice locale, în situaţia în care proiectul de act normativ are ca obiect activităţi ale acestor autorităţi, în condiţiile Hotărârii Guvernului nr. 521/2005 privind procedura de consultare a structurilor asociative ale autorităţilor administraţiei publice locale la elaborarea proiectelor de acte normative | Proiectul de act normativ nu se referă la acest subiect |
| 4.Consultările desfăşurate în cadrul consiliilor interministeriale, în conformitate cu prevederile Hotărârii Guvernului nr. 750/2005 privind constituirea consiliilor interministeriale permanente | Proiectul de act normativ nu se referă la acest subiect |
| 5.Informaţii privind avizarea de către:  a) Consiliul legislativ  b)Consiliul Suprem de Apărare a Ţării  c)Consiliul Economic şi Social  d)Consiliul Concurenţei  e)Curtea de Conturi | Proiectul de act normativ a fost avizat de Consiliul Legislativ |
| 6.Alte informaţii | Nu au fost identificate |

Secţiunea a 7-a Activităţi de informare publică privind elaborarea şi implementarea proiectului de act normativ

|  |  |
| --- | --- |
| 1.Informarea societăţii civile cu privire la necesitatea elaborării proiectului de act normativ | Nu este cazul |
| 2.Informarea societăţii civile cu privire la eventualul impact asupra mediului în urma implementării proiectului de act normativ, precum şi efectele asupra sănătăţii şi securităţii cetăţeanului sau diversităţii biologice | Proiectul de act normativ nu se referă la acest subiect |
| 3. Alte informaţii | Nu au fost identificate |

**Secţiunea a 8- a. Măsuri de implementare**

|  |  |
| --- | --- |
| 1.Măsuri de punere în aplicare a proiectului de act normativ de către autorităţile administrative publice centrale şi/sau locale-înfiinţarea sau extinderea competenţei instituţiilor existente | Nu este cazul |
| 2.Alte informaţii | Nu au fost identificate |

Faţă de cele prezentate mai sus, a fost promovat prezentul proiect de *Hotărâre* ***pentru stabilirea unor măsuri specifice de reglementare de natură financiară și*** *pentru* ***modificarea şi completarea Normelor metodologice de aplicare a prevederilor Ordonanţei de urgenţă a Guvernului nr. 40/2015 privind gestionarea financiară a fondurilor europene pentru perioada de programare 2014-2020, aprobate prin Hotărârea Guvernului nr. 93/2016***, cu modificările și completările ulterioare, care, în forma prezentată, a fost avizat de ministerele interesate şi pe care îl supunem adoptării.

|  |  |
| --- | --- |
| **MINISTRUL FONDURILOR EUROPENE**  **Rovana PLUMB** | **VICEPRIM-MINISTRU**  **MINISTRUL DEZVOLTĂRII REGIONALE ȘI ADMINISTRAȚIEI PUBLICE**  **Paul STĂNESCU** |

**AVIZĂM FAVORABIL:**

|  |  |
| --- | --- |
| **MINISTRUL FINANŢELOR PUBLICE**  **Eugen TEODOROVICI** | **MINISTRUL JUSTIŢIEI**  **Tudorel TOADER** |